बिशुनपुर घाघरा के 53 गांवों का विकास करेगा विकास दूत
विभिन्न गांवों के लिए अब तक किया गया है 60 विकास दूतों का चयन
भास्करन्यूज | गुमला
राज्यसरकार ने गांव के संसाधनों का मूल्यांकन एवं गांव के विकास के लिए जरूरी संसाधन उपलब्ध कराने में विकास दूत का उपयोग करने का निर्णय लिया है। स्वेच्छा एवं नि:स्वार्थ भाव से गांव के विकास के लिए श्रम एवं साधन के साथ अपने विवेक एवं ग्रामीणों के परामर्श से गांव को विकसित करने का प्रस्ताव तैयार करने के लिए प्रत्येक गांव में दो विकास दूत का चयन किया जाना है।
गुमला जिला में उसके तहत अब तक बिशुनपुर एवं घाघरा प्रखंड के विभिन्न गांवों के लिए 60 युवाओं का चयन किया गया है। मंगलवार को बनालात में जनता दरबार में सभी विकास दूतों को उनके कार्य एवं दायित्व की जानकारी प्रशासनिक पदाधिकारी देंगे। जिला योजना पदाधिकारी अरुण कुमार सिंह ने बताया कि 13 फोकस एरिया डेवलपमेंट प्लान के तहत छह प्रखंडों के चयनित 53 गांवों के विकास में विकास दूतों का चयन कर उनका सहयोग लिया जाएगा। 13 फोकस एरिया के रूप में जिन प्रखंडों का चयन किया गया है उसमें पालकोट, बिशुनपुर, डुमरी, गुमला एवं जारी तथा सिसई प्रखंड शामिल हैं। उसके बाद यह प्रक्रिया पूरे गांवों में लागू की जाएगी। इसके लिए 18 से 35 वर्ष के युवा या ग्रामीण स्तर पर ग्रामीणों को मोटिवेट करने की क्षमता रखने वाले लोगों का चयन किया जाएगा।
विकास दूतों का कार्य पूर्णत: नि:स्वार्थ एवं सेवा भाव से होगा। इसके लिए किसी प्रकार की सुविधा उपलब्ध नहीं कराई जाएगी। प्रारंभ में विकास दूत गांवों में उपलब्ध संसाधनों का सर्वे कर सूचना संग्रहित करेंगे। उसके बाद ग्रामीणों के साथ बैठक कर गांव के विकास के लिए जरूरी योजनाओं का प्रस्ताव तैयार कर प्रखंड प्रशासन के माध्यम से जिला प्रशासन तक भेजवाने का प्रयास करेंगे। जिला एवं प्रखंड प्रशासन ग्रामीणों के प्रस्ताव को स्वीकृत कर गांव में बुनियादी सुविधाएं उपलब्ध कराएगी ताकि गांव एवं ग्रामीणों का विकास हो सके। डीपीओ ने बताया कि विकास दूतों का काम फिलहाल पूर्णत:नि:स्वार्थ है। लेकिन भविष्य में उनकी योग्यता एवं आवश्यकता को देखते हुए सरकार ग्रामीण स्तर पर उनकी उपयोगिता को बनाए रखने के लिए उनकों केंद्र में रखकर कोई योजना एवं रचना तैयार कर सकती है। हालांकि विकास दूत गांव के विकास की भागीदारी के लिए कोई दावा प्रस्तुत नहीं कर सकेंगे।
hin_Deva hin_Deva san_Deva hin_Deva hin_Deva hin_Deva